Tilkka

Tilkan sairaala eli Tilkka on Suomen puolustusvoimien entinen keskussotilassairaala. Tilkka sijaitsee osoitteessa Mannerheimintie 164 Pikku Huopalahdessa Helsingissä.

 Nimen alkuperä 
Tilkka on tullut käyttöön sairaalan ja sairaala-alueen nimenä vuonna 1907, jolloin professori, valtioneuvos Taavi Laitinen perusti yksityissairaalan ja lepokodin, parantolan, Tilkan niitty (Tilka äng) -nimiselle vuokra-alueelle. Vuonna 1913 Laitinen myi kiinteistön valtiolle, joka rakennutti sen tilalle myöhemmin sotilassairaalan. Nimi lienee saatu paikallisesta ruotsinkielen murteesta, jossa tilk tarkoittaa pientä viljelysaluetta (peltotilkku) suomesta otettuna lainasanana.Olavi Terho ym. (toim.): Helsingin kadunnimet, s. 141. Helsingin kaupungin julkaisuja 24, 1970, Helsinki.Tilkka Tietosanakirja. Osa 9, palsta 1601. Tietosanakirja-osakeyhtiö 1917

 Arkkitehtuuri 
Tilkan sotilassairaala perustettiin vuonna 1918 ja nykyinen yhdeksänkerroksinen funkistyylinen sairaalarakennus valmistui vuonna 1936. Valmistuessaan rakennuksen tilavuus oli 32 000 kuutiometriä, ja siihen voitiin sijoittaa 250 potilasta. Helsingin korkein rakennus tulee olemaan Tilkan uusi sotilassairaala 10-kerroksinen sairaalarakennus vesikattoon tässä kuussa, Ilta-Sanomat, 05.01.1935, nro 4, s. 1, Kansalliskirjaston digitaaliset aineistot. Viitattu 04.01.2025 Tilkan tunnistettavin ominaispiirre on päärakennuksen kaareva eteläpääty. Rakennusta laajennettiin vuonna 1965, ja sen bruttoala on nykyisin runsaat 15 300 ja huoneistoala runsaat 10 700 neliömetriä. Molempien rakennusvaiheiden suunnittelija oli arkkitehti Olavi Sortta. 

Rakennus on suojeltu asemakaavalla, eikä sitä saa purkaa tai sen kulttuurihistoriallista arvoa turmella. Museovirasto on listannut sen valtakunnallisesti merkittävien rakennettujen kulttuuriympäristöjen joukkoon ja Docomomo yhdeksi modernin arkkitehtuurin merkkikohteista Suomessa.

 Puolustuslaitoksen jälkeinen aika 
Sairaalana Tilkka eli Keskussotilassairaala 1, KSS 1 lakkautettiin vuonna 2005 ja kielekkeinen valtiolippu laskettiin Tilkan katolta 30. joulukuuta 2005. Lakkauttaminen liittyi Puolustusvoimien organisaatiomuutokseen, jonka myötä Puolustusvoimat ulkoisti erikoissairaanhoitotasoiset palvelut. Sotilaslääketieteeseen liittyvä tutkimustoiminta jatkuu Lahteen perustetussa Sotilaslääketieteen keskuksessa.

Suomen valtio myi Tilkan kiinteistön lokakuussa 2006 eläkevakuutusyhtiö Eteralle, joka on peruskorjannut rakennuksen pääosin vanhusten hoivapalvelutiloiksi. Uudistuneen Tilkan avajaiset pidettiin 4. kesäkuuta 2009 ja Esperi Care Oy avasi Tilkassa Suomen suurimman yksityisen vanhusten hoivakodin, jossa on hoivapaikkoja noin 150.

 Kirjoja Tilkasta 
 Tuomas Kyrön romaanin Tilkka (2003) tapahtumat keskittyvät Tilkan sairaalaan.
 Vuonna 2008 Etera julkaisi kirjan Tilkan verran tarinoita, toim. Minna Kilkki, Suomalaisen kirjallisuuden seura. 

 Historiaa 
Johtavat lääkäritPalokangas 2008 s. 103:
Helsingin sotilassairaala I, Keskussotilassairaala 1, 53. sotasairaala
 lääkintäeversti Lauri Ollonqvist 1918-1944
Keskussotilassairaala 1
 lääkintäeversti Lauri Ollonqvist 1944-1945
 lääkintäkenraalimajuri Torsten Roschier 1945-1969
 lääkintäeversti Harry Björk 1969-1970
 lääkintäeversti Osmo Helve 1971-1973
 lääkintäeversti Paavo Waris 1973-1974
 lääkintäeversti Jorma Castrén 1974-1984
Keskussotilassairaala
 lääkintäeversti Matti Ponteva 1984-1989
 lääkintäeversti Heikki Salmi 1989-1996
 lääkintäeversti Jaakko Levänen 1997-1998
 lääkintäeversti Seppo Savolainen 1998-2003
 lääkintämajuri Markus Henriksson 2003-2005

 Lähteet 


 Viitteet 

 Aiheesta muualla 

 Halkokauppiaan asunnosta upeaksi sotilassairaalaksi, Hakkapeliitta, 10.09.1935, nro 37, s. 12, Kansalliskirjaston digitaaliset aineistot
 Helsingin sotilassairaala. Puolustusministeriön rakennustoimisto, Arkkitehti, 01.10.1936, nro 10, s. 13, Kansalliskirjaston digitaaliset aineistot

Luokka:Parantolat
Luokka:Suomen puolustusvoimat
Luokka:Helsingin entiset sairaalat
Luokka:Ruskeasuo
Luokka:Valtakunnallisesti merkittävät rakennetut kulttuuriympäristöt Suomessa
Luokka:Modernistinen arkkitehtuuri
Luokka:Helsingin suojellut rakennukset